JASIF เด้ง 3% สิ้นข่าวลวง “ผลตอบแทนค่าเช่า” โบรกแนะ “ซื้อ” เป้าสูง 12.60 บ.
JASIF รีบาวด์ต่อ 3% นักลงทุนเริ่มคลายกังวลข่าวลวงผลตอบแทนค่าเช่าลด 2 โบรกแนะ “ซื้อ” ราคาเป้าสูงสุด 12.60 บาท อัพไซด์สูง 27%
JASIF รีบาวด์ต่อ 3% นักลงทุนเริ่มคลายกังวลข่าวลวงผลตอบแทนค่าเช่าลด 2 โบรกแนะ “ซื้อ” ราคาเป้าสูงสุด 12.60 บาท อัพไซด์สูง 27%
28 มิ.ย. 2565

ผู้สื่อข่าวรายงานว่า วันนี้ (28 มิ.ย.65) ราคาหน่วย กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF ณ เวลา 10:47 น. อยู่ที่ระดับ 9.90 บาท บวก 0.30 บาท หรือ 3.12% สูงสุดที่ระดับ 9.90 บาท ต่ำสุดที่ระดับ 9.65 บาท ด้วยมูลค่าการซื้อขาย 305.18 ล้านบาท

ทั้งนี้ ราคาหน่วย JASIF เริ่มรีบาวด์กลับขึ้นมา จากกรณีเกิดการปล่อยข่าวเชิงลบเกี่ยวกับ JASIF เมื่อปลายสัปดาห์ที่ผ่านมา ในแง่ของผลตอบแทนสัญญาเช่าที่จะลดลง รวมถึงกรณีที่บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC จะเข้ามาซื้อกิจการของ TTTBB ซึ่งอาจนำไปสู่การเปลี่ยนแปลงสัญญาเช่าใช้โครงข่ายโทรคมนาคมของ JASIF
โดยล่าสุด บริษัทหลักทรัพย์ โนมูระ พัฒนสิน ระบุว่า จากการตรวจสอบข้อมูลแล้ว ไม่พบปัจจัยลบใหม่ต่อพื้นฐานของ JASIF พร้อมกับทำประมาณการระหว่างปี 2565-2568 กองทุน JASIF จะจ่ายเงินปันผลต่อปีในอัตราหน่วยละ 0.94 บาท หรือคิดเป็นการให้ผลตอบแทนราว 10% ต่อปี ดังนั้นจึงปรับคำแนะนำเป็น “ซื้อ” จากเดิม Neutral ด้วยราคาเป้าหมาย 10.90 บาท
ขณะเดียวกัน บริษัทหลักทรัพย์ บัวหลวง ระบุโดยอ้างอิงข้อมูลที่ได้รับมาจากผู้จัดการกองทุนว่า สัญญาหลักสำหรับคาปาซิตี้ 80% ของทั้งสัญญาเดิมและใหม่ จะไม่มีความเสี่ยงเลยจนกว่าจะถึงวันที่สัญญาเช่าสิ้นสุดคือวันที่ 29 ม.ค. 2575 หรืออีก 9 ปี 7 เดือนข้างหน้า ดังนั้นจึงยังคงคำแนะนำ “ซื้อ” ที่ราคาเป้าหมาย 12.60 บาท
ทั้งนี้ผู้สื่อข่าวรายงานเพิ่มเติม อ้างอิงผู้จัดการกองทุน JASIF เปิดเผยว่า กรณีที่มีข่าวว่า ADVANC จะเข้ามาซื้อ TTTBB นั้นเกิดขึ้นมานานหลายปีแล้ว แต่ไม่มีความคืบหน้า อย่างไรก็ดี หากเกิดการซื้อขาย TTTBB จริง ย่อมจะส่งผลดีต่อกองทุน JASIF มากกว่าที่จะเป็นปัจจัยกดดัน